b'\n_START_ARTICLE_\nHonkasuo\n_START_SECTION_\nRakentaminen\n_START_PARAGRAPH_\nHonkasuota on suunniteltu monia vuosia ja rakentamisen piti alkaa vuonna 2012. Alueen asemakaava hyv\xc3\xa4ksyttiin kaupunginvaltuustossa 29. elokuuta 2012._NEWLINE_Honkasuon kunnalistekniikan rakentaminen aloitettiin helmikuussa 2013 alueen it\xc3\xa4osista ja it\xc3\xa4osan on arvioitu valmistuvan lokakuussa 2016. Honkasuolle tulee enimm\xc3\xa4kseen pientaloja, ja alueen teema onkin matalaenergia- ja puurakentaminen. Korttelien keskelle rakennetaan puistoalue._NEWLINE_Alueen ensimm\xc3\xa4isi\xc3\xa4 taloja alettiin rakentaa Naapuripellontien varteen syksyll\xc3\xa4 2015 ja aloituskortteli k\xc3\xa4sitt\xc3\xa4\xc3\xa4 nelj\xc3\xa4 kaksikerroksista passiivipientaloa. Aloituskortteli valmistui kes\xc3\xa4ll\xc3\xa4 2016. Vuonna 2016 rakennettiin kahdelle tontille alueen ensimm\xc3\xa4iset puukerrostalot. Lis\xc3\xa4ksi uusia rakennuslupia my\xc3\xb6nnettiin uusille tonteille.\n_START_SECTION_\nLiikenneyhteydet\n_START_PARAGRAPH_\nHonkasuo sijaitsee l\xc3\xa4hell\xc3\xa4 Malminkartanon ja Myyrm\xc3\xa4en asemia, joista on yhteydet Helsingin keskustaan ja Keh\xc3\xa4rataa pitkin my\xc3\xb6s Lentoasemalle sek\xc3\xa4 Tikkurilaan. Runkolinja 560 aloitti liikenn\xc3\xb6innin vuoden 2015 lopulla Myyrm\xc3\xa4en puolelta._NEWLINE_Helsingin sis\xc3\xa4isen bussilinjan 37 (Kamppi\xe2\x80\x93Malminkartano-Honkasuo) sek\xc3\xa4 y\xc3\xb6linjan 39N (Asema-aukio - Malminkartano -Honkasuo) p\xc3\xa4\xc3\xa4tepys\xc3\xa4kki siirrettiin elokuussa 2017 Naapuripellontielt\xc3\xa4 Honkasuon alueelle.'